

Ruotsin Ylesiradiolla ollaan viime viikolla oltu närkästyneitä siitä että joulutorttu näyttää hakaristiltä. Suomessa – joulutorttujen heavy-user-maassa – uutinen on tietenkin otettu vastaan hymähdellen. Mutta loppujen lopuksi on hyvää muistaa että suurin osa kaikista leivonnaisista on tavalla tai toisella poliittisia. Tässä top 3 räikeintä.



Tähtipulla, aka ”Daavidin nisu”

Tähtipulla on klassinen jouluvehnänen. Mutta onko kukaan huomannut että tähti pullan päällä on klassinen daavidintähti, joka tunnetaan juutalaisuuden symbolina? Näinä aikoina kun haemme merkitystä kaikelle on kuitenkin hyvä huomata että tämä joulupulla tuo hyvää vastapainoa kiistellylle joulutortulle.

Domino-keksi aka ”apartheid-kahvileipä”

Dominokeksi on ollut kahvipöydän kestosuosikki maassamme jo 50-luvulta saakka. Mutta onko kukaan ikinä miettinyt sen symboliikkaa? Miten valkoinen, pehmeä kreemi ja musta, kova keksi eivät ikinä sekoitu, vaan elävät omaa elämäänsä omissa kerroksissaan? Haloo, tästähän puuttuvat vain piikkiaidat! Selvästikin menneen maailman tuote.

Kaneli-SS aka ”Kanelen Schutzstaffel”

Kun oikein rupeaa näitä pikkuleipiä syynäämään niin kaneliässä on kuitenkin räikein esimerkki poliittisesti epäkorrektista leivonnaisesta. Siis kuka hirviö oikein on mennyt luomaan keksin pahamaineisten SS-joukkojen pohjalta? Tämä jos jokin joutaisin pois kahvipöydästä ensimmäisenä.

Leivonnaiset – eivät niin viattomia kuin luulet!

Muista siis että jos haluat pelata varmaan päälle niin kannattaa kattaa kahvipöytään pelkästään kookospalloja – niistä kun ei voi tulla sanomista.